ଜାତୀୟ ମହିଳା ହକି କ୍ୟାମ୍ପରେ ୬ ଓଡ଼ିଆ\nଭୁବନେଶ୍ୱର, ୨୫।୧୧ (ପି.ଟି.)- ହକି ଇଣ୍ଡିଆ (ଏଚ୍ଆଇ) ପକ୍ଷରୁ ଜାତୀୟ ମହିଳା ହକି ଶିବିରରେ ଯ\nଜାତୀୟ ମହିଳା ହକି କ୍ୟାମ୍ପରେ ୬ ଓଡ଼ିଆ\t November 25th, 00:00 AM November 25th, 00:00 AM\nଭୁବନେଶ୍ୱର, ୨୫।୧୧ (ପି.ଟି.)- ହକି ଇଣ୍ଡିଆ (ଏଚ୍ଆଇ) ପକ୍ଷରୁ ଜାତୀୟ ମହିଳା ହକି ଶିବିରରେ ଯୋଗଦେବା ପାଇଁ ଶନିବାର ୩୩ ଜଣ ଖେଳାଳିଙ୍କ ନାମ ଘୋଷଣା କରାଯାଇଛି। ଏହି ତାଲିକାରେ ରହିଛି ୬ଜଣ ଓଡ଼ିଆ ଖେଳାଳିଙ୍କ ନାମ। ସେମାନେ ହେଲେ ଦୀପ ଗ୍ରେସ ଇକ୍କା, ସୁନୀତା ଲାକ୍ରା, ରଶ୍ମିତା ମିଞ୍ଜ, ନମିତା ଟୋପ୍ପୋ, ଲିଳିମା ମିଞ୍ଜ, ଅନୁପା ବାର୍ଲା। ଏହି ଖେଳାଳିମାନେ ଆସନ୍ତା ୨୬ ତାରିଖରୁ ବାଙ୍ଗାଲୋରସ୍ଥିତ କ୍ରୀଡ଼ା ପ୍ରାଧିକରଣ କେନ୍ଦ୍ର (ସାଇ)ଠାରେ ଶିବିରରେ ଯୋଗଦେବେ। ଦଳର ମୁଖ୍ୟ କୋଚ୍ ହରେନ୍ଦ୍ର ସିଂଙ୍କ ତତ୍ତ୍ୱାବଧାନରେ ଏହି ପ୍ରଶିକ୍ଷଣ ଶିବିର ଡିସେମ୍ବର ୨୩ ତାରିଖ ପର୍ଯ୍ୟନ୍ତ ଚାଲିବ। ନିକଟରେ ଭାରତୀୟ ଦଳ ଏସିଆ କପ୍ ଟାଇଟଲ ଜିତି ରେକର୍ଡ ସୃଷ୍ଟି କରିଥିଲା। ଏହି ସଫଳତା ସହ ଲଣ୍ଡନଠାରେ ଆଗାମୀ ବର୍ଷ ହେବାକୁ ଥିବା ମହିଳା ବିଶ୍ୱକପ୍ ପାଇଁ ଯୋଗ୍ୟତା ଅର୍ଜନ କରିଛି ଭାରତୀୟ ଦଳ। ଏତଦ୍ ବ୍ୟତୀତ ଟିମ୍ ଇଣ୍ଡିଆ ଏଫ୍ଆଇଏଚ୍ ବିଶ୍ୱ ର଼୍ୟାଙ୍କିଙ୍ଗ୍ରେ ୧୦ମ ସ୍ଥାନକୁ ଉନ୍ନୀତ ହୋଇଛି। "୨୦୧୮ ଭାରତୀୟ ଦଳ ପାଇଁ ଗୁରୁତ୍ୱପୂର୍ଣ୍ଣ ବର୍ଷ। କାରଣ ଏହି ବର୍ଷ ଦଳକୁ ରାଜ୍ୟଗୋଷ୍ଠୀ କ୍ରୀଡ଼ା, ଏସିଆନ୍ ଗେମ୍ସ ଓ ବିଶ୍ୱକପ୍ ଭଳି ବୃହତ୍ ଇଭେଣ୍ଟ ଖେଳିବାର ଅଛି। ଏସିଆ କପ୍ରେ ଆମେ ଜବରଦସ୍ତ ପ୍ରଦର୍ଶନ କରିଥିଲେ ମଧ୍ୟ ବଡ଼ ଟୁର୍ନାମେଣ୍ଟ ପାଇଁ ଆମକୁ ଅଭ୍ୟାସ ଉପରେ ବିଶେଷ ଧ୍ୟାନ ଦେବାକୁ ପଡ଼ିବ। ଆମର ମୁଖ୍ୟଲକ୍ଷ୍ୟ ହେଉଛି ଅତିକମରେ ରାଜ୍ୟଗୋଷ୍ଠୀ କ୍ରୀଡ଼ାରେ ପୋଡିୟମ୍ରେ ସ୍ଥାନ ହାସଲ କରିବା। ଏଥିସହିତ ଏସିଆନ୍ ଗେମ୍ସ ଜିତି ୨୦୨୦ ଅଲିମ୍ପିକ୍ସ ପାଇଁ ଯୋଗ୍ୟତା ଅର୍ଜନ କରିପାରିବାକୁ ଲକ୍ଷ୍ୟ ରଖିଛୁ। ଏସିଆ କପ୍ରେ ଦଳର ଦୁର୍ବଳ ଭାଗକୁ ଆମେ ଚିହ୍ନଟ କରିଛୁ। ଏହାର ଉନ୍ନତି ଉପରେ ଆମେ ଏବେଠାରୁ କାର୍ଯ୍ୟ କରିବୁ। ଏହାବାଦ୍ ଆମ ଗତି ଓ ଶକ୍ତିରେ ମଧ୍ୟ ଉନ୍ନତିର ଆବଶ୍ୟକ ରହିଛି। ଆମେ ଏହି ଶିବିରରେ କେତେକ ଜୁନିୟର ଖେଳାଳିଙ୍କ ଉପରେ ପରୀକ୍ଷା କରିବୁ" ବୋଲି କୋଚ୍ ହରେନ୍ଦ୍ର କହିଛନ୍ତି। ଗୋଲକିପରଃ ସବିତା, ରଜନୀ ଇତିମାର୍ପୁ ଓ ସ୍ବାତି। ଡିଫେଣ୍ଡରଃ ଦୀପ ଗ୍ରେସ ଇକ୍କା, ପି. ସୁଶୀଲା ଚାନୁ, ସୁନୀତା ଲାକ୍ରା, ଗୁରଜିତ କୌର, ହନିଆଲୁମ ଲାଲ ରୁଆତ ଫେଲି, ନବଦୀପ କୌର ଓ ରଶ୍ମିତା ମିଞ୍ଜ, ନିଲୁ ଡାଡିୟା। ମିଡଫିଲ୍ଡରଃ ନମିତା ଟୋପ୍ପୋ, ନିକି ପ୍ରଧାନ, ଦୀପିକା, କରିସ୍ମା ଯାଦବ, ରେଣୁକା ଯାଦବ, ନବଜୋତ କୌର, ମୋନିକା, ଲିଳିମା ମିଞ୍ଜ, ନେହା ଗୋୟଲ, ଉଦିତା, ଏମ୍. ଲିଲି ଚାନୁ ଓ ନିଲାଞ୍ଜଲି ରାଇ। ଫରଓ୍ବାର୍ଡଃ ରାନି ରାମପାଲ, ବନ୍ଦନା କଟାରୟା, ପ୍ରିତୀ ଦୁବେ, ରୀନା ଖୋଖର, ଅନୁପା ବାର୍ଲା, ସୋନିକା, ଲାଲରେସିଆମି, ପୁନମ ରାନୀ, ନବନୀତ କୌର ଓ ନବପ୍ରୀତ କୌର।
